Diari Oficial de la Generalitat Valenciana


Sumari del DOGV 2541, del 30-06-1995 (1995/835217)

DECRET 124/1995, de 19 de juny, del Govern Valencià, pel qual es crea un institut d'Educació Secundària a Alberic.
------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/06/19/124/dof/vci/html**

### Dades del document

Número de DOGV
:   2541

Data del DOGV
:   30-06-1995

Secció del DOGV
:   DISPOSICIONS GENERALS

Número del document
:   1995/835217


Data del document
:   19-06-1995

Organisme emissor
:   Conselleria de Educació i Ciència

Tipus de document
:   Decret

DECRET 124/1995, de 19 de juny, del Govern Valencià, pel qual es crea un institut d'Educació Secundària a Alberic.   
A Alberic hi ha en l'actualitat dos centres d'Ensenyament Mitjà: l'Institut de Formació Professional Consuelo Aranda i l'Extensió de Batxillerat de l'IB Vicent Gandia, de Castelló de la Ribera, que comparteixen un mateix edifici escolar.  
Els estudis de planificació educativa efectuats per la Conselleria d'Educació i Ciència consideren que a Alberic ha d'haver-hi un únic institut que impartesca els ensenyaments d'Educació Secundària establerts en la Llei Orgànica d'Ordenació del Sistema Educatiu. Per això, i a fi d'atendre les necessitats educatives de la localitat, es crea mitjançant aquest decret un institut d'Educació Secundària per integració dels dos centres d'Ensenyament Mitjà existents.  
En virtut d'això, de conformitat amb el que s'estableix en l'article 17 de la Llei Orgànica 8/1985, de 3 de juliol, reguladora del Dret a l'Educació, a proposta del conseller d'Educació i Ciència i amb la deliberació prèvia del Govern Valencià, en la reunió del dia 19 de juny de 1995,  
DECRETE:  
Article únic  
Es crea, per integració de l'Institut de Formació Professional Consuelo Aranda, codi 55500558, i de l'Extensió de l'Institut de Batxillerat Vicent Gandia, codi 85139917, ambdós a Alberic, el següent centre docent:  
Província: València.  
Localitat: Alberic.  
Denominació: Institut d'Educació Secundària.  
Codi: 26420887.  
Domicili: Partida Misana, s/n.  
Composició: 16 grups d'Educació Secundària Obligatòria, 6 de Batxillerat i 4 cicles formatius de Formació Professional.  
DISPOSICIó TRANSITòRIA  
Provisionalment, i mentre que s'aprove el reglament orgànic i funcional dels centres d'Educació Secundària, els òrgans de coordinació docent en aquest centre seran els seminaris establerts per als Instituts de Batxillerat, incrementats amb un departament de pràctiques, que coordinarà les matèries pràctiques de les branques de Formació Professional, i el departament tecnològic, que coordinarà les matèries específiques de tecnologia, expressió gràfica i àrea d'organització empresarial de totes les existents al centre.  
DISPOSICIONS ADDICIONALS  
Primera  
El que s'estableix en aquest decret s'inscriurà al Registre de Centres Docents de la Comunitat Valenciana.  
Segona  
El professorat, amb destinació definitiva als centres actualment existents, s'integrarà en el nou institut d'Educació Secundària.  
Tercera  
El material inventariable i fungible d'ambdós centres s'integrarà en l'inventari del nou institut.   
DISPOSICIONS FINALS  
Primera  
Es faculta el conseller d'Educació i Ciència perquè adopte totes les disposicions que siguen necessàries per al compliment i desenvolupament del que s'estableix en aquest decret, així com perquè modifique, si escau, el domicili i la configuració del centre.  
Segona  
Aquest decret entrarà en vigor el dia 1 de juliol de 1995. No obstant això, els seus efectes acadèmics s'entendran referits a l'inici del curs escolar 1995/96.  
València, 19 de juny de 1995  
El president de la Generalitat Valenciana,  
JOAN LERMA I BLASCO  
El conseller d'Educació i Ciència,  
JOAN ROMERO I GONZáLEZ


Còpia Permalink ELI